### NN 124/2024 (25.10.2024.), Presuda Visokoga upravnog suda Republike Hrvatske broj: Usoz-332/2023-10 od 30. rujna 2024.

VISOKI UPRAVNI SUD REPUBLIKE HRVATSKE

2078

PRESUDA

Visoki upravni sud Republike Hrvatske u vijeću sastavljenom od sutkinja toga suda Jelene Rajić, predsjednice vijeća, Ljiljane Karlovčan-Đurović, Gordane Marušić-Babić, Radmile Bolanča Vuković i mr. sc. Inge Vezmar Barlek, članica vijeća, uz sudjelovanje više sudske savjetnice Ane Matacin, zapisničarke, u postupku ocjene zakonitosti općeg akta pokrenutom u povodu obavijesti I. M. iz O., OIB: … kojeg zastupaju opunomoćenici iz Zajedničkog odvjetničkog ureda S. P., G. G., V. V., M. K., A. B. i S. F. M. iz R. i Z. te zahtjeva Ministarstva kulture i medija, OIB: … kojeg zastupa ministrica N. O. K., na sjednici vijeća održanoj 30. rujna 2024.

presudio je

Ukida se Odluka o proglašenju šetališta Carmen Sylva zaštićenim dobrom od lokalnog značaja, klasa 024-03/23-01/31, urbroj 2170-12-01/01-23-1 od 16. studenoga 2023. (»Službene novine Primorsko-goranske županije« 41/23).

Obrazloženje

1. Podnositelj I. M. je podnio obavijest o nezakonitosti Odluke o proglašenju šetališta Carmen Sylva zaštićenim dobrom od lokalnog značaja (»Službene novine Primorsko-goranske županije« 41/23), a koju je donijelo Gradsko vijeće Grada O. 16. studenog 2023. Sud je u povodu obavijesti podnositelja sukladno članku 158. Zakona o upravnim sporovima (»Narodne novine», 36/24 – dalje: ZUS) pokrenuo po službenoj dužnosti postupak ocjene zakonitosti Odluke proglašenju šetališta Carmen Sylva zaštićenim dobrom od lokalnog značaja.

1.1. Zahtjev za ocjenu zakonitosti općeg akta Gradskog vijeća grada O. od 16. studenog 2023. – Odluke o proglašenju šetališta Carmen Sylva zaštićenim dobrom od lokalnog značaja podnijelo je i Ministarstvo kulture i medija (Usoz-11/2024).

2. Kako se obavijest/zahtjev odnosi na isti akt, spisi su spojeni radi provođenja jedinstvenog postupka i donošenja zajedničke odluke, sukladno članku 113. stavku 1. Sudskog poslovnika (»Narodne novine«, 37/14., 49/14., 8/15., 35/15., 123/15., 45/16., 29/17., 33/17., 34/17., 57/17., 101/18., 119/18., 81/19., 128/19., 39/20., 47/20., 138/20., 147/20., 99/21., 23/22., 12/23. i 122/23.).

3. Predmet ovog upravnog spora ocjena je zakonitosti Odluke o proglašenju šetališta Carmen Sylva zaštićenim dobrom od lokalnog značaja (»Službene novine Primorsko-goranske županije«, broj: 41/23.), a koju je donijelo Gradsko vijeće Grada O. 16. studenog 2023. (dalje u tekstu: Odluka).

4. Podnositelj zahtjeva navodi da se sa pobijanom Odlukom vrijeđaju njegova prava i pravni interesi jer je vlasnik više nekretnina čiji se dijelovi pobijanom Odlukom proglašavaju zaštićenim dobrom od lokalnog značenja čime ista stječe poseban status i uživa zaštitu kao kulturno dobro. Imajući na umu odredbe Zakona o zaštiti i očuvanju kulturnih dobara (»Narodne novine« br. 69/99., 151/03., 157/03., 100/04., 87/09., 88/10., 61/11., 25/12., 136/12., 157/13., 152/14., 98/15., 102/15., 44/17., 90/18., 32/20., 62/20., 117/21., 114/22., dalje u tekstu: Zakona o zaštiti i očuvanju kulturnih dobara) kao i sadržaj same pobijane odluke notorno je da je pravo vlasništva podnositelja zahtjeva značajno ograničeno takvom odlukom. Tako se podnositelju obavijesti nameću posebne obveze, a uskraćuju mu se osnovna prava poput pravo izvedbe građevinskih zahvata sukladno aktima za građenje. Sudjelovao je u javnom savjetovanju, ali primjedbe nisu doista saslušane niti ispitane te su u bitnom otklonjene uz jednako paušalno obrazloženje da se sve primjedbe koje se odnose na nezakonitost i na neustavnost ne mogu prihvatiti kao argumenti za izmjenu odluke jer da će navedeno ocjenjivati druga nadležna tijela. Smatra da Gradsko vijeće kao predstavničko tijelo Grada O. predloženu odluku može donijeti isključivo uz prethodnu suglasnost Konzervatorskog odjela u R. Ministarstva kulture i medija u pogledu načina njegove zaštite, a koja suglasnost nije nikada dostavljena. Isto tako uz prijedlog nije objavljena niti stručna povijesna krajobrazna i konzervatorska studija. Predlaže ukinuti pobijanu Odluku.

4.1. Ministarstvo kulture i medija u svom zahtjevu prvenstveno navode da je Gradonačelnik Grada O. dostavio na potvrdu Odluku o obustavi od primjene Općeg akta Gradskog vijeća Grada Opatije od 16. studenog 2023. – Odluke o proglašenju šetališta Carmen Sylva zaštićenim dobrom od lokalnog značaja. U Odluci o obustavi je navedeno da su povrijeđene odredbe Zakona o zaštiti i očuvanju kulturnih dobara, Zakona o vlasništvu i drugim stvarnim pravima, Zakona o prostornom uređenju i Zakona o pravu na pristup informacijama. Rješenjem Ministarstva kulture i medija klasa 612-08/23-01/2583, urbroj: 532-02-03-02/1-23-2 od 29. prosinca 2023. potvrđena je navedena odluka o obustavi. Smatraju da je pobijana Odluka o proglašenju šetališta Carmen Sylva zaštićenim dobrom od lokalnog značaja donesena suprotno odredbi članka 17. stavak 1., članka 12. i članka 77. Zakona o zaštiti i očuvanju kulturnih dobara. Ističu da nadležno tijelo nije izdalo prethodnu suglasnost na nacrt Odluke. Predlažu ocijeniti zakonitost pobijane Odluke.

5. Odgovarajućom primjenom članka 48. Zakona o upravnim sporovima (»Narodne novine«, broj: 36/24 – dalje: ZUS), sud je pozvao donositelja Odluke da se očituje o zahtjevu.

6. Donositelj, po predsjedniku vijeća, je dostavio očitovanje u kojem navodi da je pobijana Odluka obustavljena od primjene Odlukom gradonačelnika grada Opatije o obustavi od primjene Općeg akta Gradskog vijeća Grada Opatije od 16. studenog 2023. te da je navedena odluka o obustavi potvrđena rješenjem Ministarstva kulture i medija od 29. prosinca 2023., a koje Ministarstvo je također podnijelo zahtjev za ocjenu zakonitosti pobijane Odluke.

7. Zahtjev je osnovan.

8. Osporena Odluka je donesena na temelju članka 17. Zakona o zaštiti i očuvanju kulturnih dobara i članka 29. Statuta Grada Opatije (»Službene novine Primorsko-goranske županije«, broj: 25/09., 30/09. – ispravak, 7/13., 3/18., 5/18.-ispravak, 3/20. i 3/21.).

9. Odredba članka 17. stavak 1. i 2. Zakona o zaštiti i očuvanju kulturnih dobara glasi:

»Dobro za koje prema odredbama ovoga Zakona nije utvrđeno da je pod zaštitom kao kulturno dobro predstavničko tijelo županije, Grada Zagreba, grada ili općine može proglasiti zaštićenim, ako se nalazi na njihovu području.

Tijelo iz stavka 1. ovoga članka svojom će odlukom odrediti dobro koje proglašava zaštićenim, a način njegove zaštite utvrdit će uz prethodnu suglasnost nadležnog tijela, te osigurati uvjete i sredstva potrebna za provedbu odluke.«

10. Dobrom od lokalnog značaja se može proglasiti dobro za koje nije utvrđeno da je pod zaštitom kao kulturno dobro, a u članku 2. pobijane Odluke su kao zaštićeno dobro od lokalnog značaja unesene katastarske čestice koje su zaštićene kao dio kulturno povijesne cjeline Grada O. i to rješenjem Ministarstva kulture klasa: UP/I-612-08/06-06/0161, urbroj: 532-04-01-1/4-06-2 od 23. ožujka 2006. i upisane u Registar kulturnih dobara pod brojem Z-2690 (čkbr. 524/7, 524/8, 1135, 524/1, 524/5,529, 569/1, 325/2,325/4,459/2, 459/3, 522/2, 522/16, 523/2, 524/1, 524/5, 525/1, 525/2, 526/1, 526/4, 527/1, 527/2, 527/3, 527/4, 527/5, 528, 529, 530/1, 530/2, 549/4, 559, 563, 564, 565, 567, 568, 569/1, 569/2, 570,570/2, 576,577/4, 577/7, 577/8, 577/10, 1132/1, 1132/2, 1132/3, zgr235/1, zgr235/2, zgr236/1, zgr236/2, zgr238, zgr320, zgr325, zgr326, zgr342, zgr356, zgr360, zgr382, zgr446 k.o V. te čkbr 861, 925, 860, 861, 925, 926, 930, 931, 932, 933, 993, 994 k.o. O.).

11. Konzervatorski odjel u R. Ministarstva kulture i medija je na zahtjev gradske vijećnice Grada O. dr. sc. N. S. dostavio mišljenje na prijedlog Odluke o proglašenju šetališta Carmen Sylva zaštićenim dobrom od lokalnog značaja te je predložena izmjena dijela teksta, međutim nije izdalo prethodnu suglasnost, a kako to propisuje odredba članka 17. stavak 2. Zakona o zaštiti i očuvanju kulturnih dobara jer takav zahtjev od strane predsjednika Gradskog vijeća nije niti podnesen.

12. Kako je pobijana Odluka donesena bez potrebne prethodne suglasnosti nadležnog tijela, te su kao zaštićeno dobro od lokalnog značaja proglašene katastarske čestice koje su već zaštićene kao dio kulturno povijesne cjeline Grada O. i upisane u Registar kulturnih dobara to pobijana Odluka nije donesena sukladno zakonu te ju je trebalo ukinuti.

13. Napominje se da ovaj Sud ne dovodi u pitanje pravo i ovlaštenje nadležnog tijela jedinice lokalne i područne samouprave da u svom samoupravnom djelokrugu donosi odluke i druge opće akte kojima će preuzeti skrb o dobrima za koje smatraju da su od značaja za lokalnu zajednicu i od interesa za život u toj sredini, međutim, donositelj općeg akta dužan je pridržavati se zakonom propisanog postupka za donošenje odluka iz svoje nadležnosti, čime se osiguravaju formalni uvjeti za zakonitost njegovog postupanja i donesene odluke.

14. Slijedom izloženog, na temelju odredbe članka 162. stavka 3. ZUS-a, presuđeno je kao u izreci.

15. Odluka prestaje važiti danom objave ove presude u »Narodnim novinama« (članak 162. stavak 4. ZUS-a).

Poslovni broj: Usoz-332/2023-10

Zagreb, 30. rujna 2024.

Predsjednica vijeća
 Jelena Rajić, v. r.